एक वक्त वह भी आया जब खबर आई कि अभिताभ बच्चन और रेखा जल्द ही एक होने वाले हैं, लेकिन ऐसा न हो सका। तभी इस जोड़ी की यश चोपड़ा निर्देशित फिल्म ‘सिलसिला’ आई। कहा जाता है कि यश जी ने इस फिल्म की कहानी में बहुत सी उन बातों को रखा, जो इस जोड़ी से जुड़ी थीं जैसे गीत ‘देखा एक ख्वाब तो ये सिलसिले हुए..’ में दो दिलों के ख्वाब के साथ इनके दिलों की धड़कन थी, तो ‘मैं और मेरी तनहाई अक्सर ये बातें करते हैं..’ में एक दूजे के बिना जिंदगी क्या है? इसकी कहानी थी। गीत ‘नीला आसमां सो गया..’ में विरह की बातें थीं, तो ‘रंग बरसे भीगे चुनर वाली..’ में रेखा के अन्य चाहने वालों से यह कहा गया था कि ‘खाए गोरी का यार बलम तरसे..’। यह सभी जानते हैं कि रेखा से अमिताभ के अलग होने के बाद की यह फिल्म थी, जिसमें अमिताभ बच्चन के साथ रेखा और जया बच्चन का प्रेम त्रिकोण था।